​ຢູ​ເຄ​ຣນ​ກ່າວ​ວ່າ ນ່ານ​ຟ້າ​ຂອງ​ຕົນ​ປອດ​ໄພ ຂະ​ນະ​ທີ່​ບາງ​ປະ​ເທດ ສັ່ງ​ໂຈະ​ຖ້ຽວ​ບິນ 
Germany's Lufthansa said it was halting flights to Ukraine starting Monday, joining KLM, which has already done so
ຢູເຄຣນກ່າວໃນວັນຈັນວານນີ້ວ່າ ມີປະມານ 10 ສາຍການບິນໄດ້ຢຸດເຊົາການບິນໄປປະເທດຢູເຄຣນ ທ່າມກາງການເຕືອນຂອງສະຫະລັດ ກ່ຽວກັບການໂຈມ ຕີຂອງກຳລັງຣັດເຊຍທີ່ເຕົ້າໂຮມກຳລັງຢູ່ໃນເຂດຊາຍແດນ ແຕ່ກໍຢືນຢັດວ່າເສັ້ນທາງສຳລັບເຮືອບິນແມ່ນຍິງເປີດຢູ່ ແລະການບິນໄປຍັງປະເທດທີ່ຕັ້ງຢູ່ໃນຢູໂຣບຕາເວັນອອກດັ່ງກ່າວ ສາຍການບິນລູຟທານຊາ ຂອງເຢຍຣະມັນ ກ່າວວ່າ ຖ້ຽວບິນໄປຍັງຢູເຄຣນໄດ້ຢຸດເຊົາ ເລີ້ມແຕ່ວັນຈັນວານນີ້ ຮ່ວມກັບສາຍການບິນ KLM ຊຶ່ງໄດ້ຢຸດເຊົາບິນໄປຢູເຄຣນແລ້ວນັ້ນ ສາຍການບິນ SAS ຂອງສແກນດີເນເວຍ ກໍໄດ້ໂຈະຖ້ຽວບິນປະຈຳອາທິດ ໃນຂະນະທີ່ສາຍການບິນແອຟຣັງ ໄດ້ຕັດສິນໃຈຍົກເລີກຖ້ຽວບິນລະຫວ່າງປາຣີ ຫາກີຢິບ ໃນວັນອັງຄານມື້ນີ້ ເພື່ອ “ເອົາມາດຕະການລະມັດລະວັງໄວ້ ” ລັດຖະມົນຕີພື້ນຖານໂຄງລ່າງ ທ່ານໂອເລັກຊານເດີ ກູບຣາກັອບ ກ່າວໃນການຖະແຫຼງຂ່າວວ່າ “ການຍົກເລີກຖ້ຽວບິນໂດຍສາຍການບິນຕ່າງປະເທດຈຳນວນນຶ່ງ ໃນເວລານີ້ ແມ່ນເນື່ອງມາຈາກຂໍ້ມູນກ່ຽວກັບສະຖານະການທີ່ພວມຊຸດໂຊມລົງແລະບໍ່ແມ່ນຍ້ອນການປ່ຽນແປງຢ່າງແທ້ຈິງກ່ຽວກັບຄວາມປອດໄພຂອງຖ້ຽວບິນ ” ທ່ານບໍ່ໄດ້ບົ່ງຊື່ສາຍການບິນແລະກ່າວວ່າ “ລັດຖະບານກຳລັງເຮັດວຽກເພື່ອທົດແທນຖ້ຽວບິນທີ່ຍົກເລີກໄປນັ້ນ ” ທ່ານກູບຣາກັອບ ກ່າວວ່າ ສາຍການບິນລະຫວ່າງປະເທດຂອງຢູເຄຣນ (UIA) ໄດ້ເລີ້ມຂາຍປີ້ແລ້ວແລະເພີ້ມຄວາມສາມາດຂອງເຮືອບິນ ໂດຍຕື່ມຖ້ຽວບິນແຕ່ກີຢິບໄປຫາມິວນິກສ໌ ແລະເຈນີວາ ຊຶ່ງສາຍການບິນລູຟທານຊາ ບໍ່ສາມາດປະຕິບັດງານໄດ້ນັ້ນ ສາຍການບິນ UIA ກ່າວວ່າ ຕົນຍິງມີເຮືອບິນ ທີ່ບິນຮັບສົ່ງຜູ້ໂດຍສານຢູ່ 13 ລຳ ສາຍການບິນດັ່ງກ່າວ ມີເຮືອບິນທັງໝົດ 26 ລຳ ແຕ່ 9 ລຳໃນຈຳນວນນັ້ນ ໄດ້ບິນອອກຈາກປະເທດໃນອາທິດແລ້ວ ເພື່ອໄປເກັບຮັກສາໄວ້ ຢູ່ຕາມສະຖານທີ່ແຫ່ງອື່ນໆໃນຢູໂຣບ ຮວມທັງ 7 ລຳ ເມື່ອວັນທີ 14 ກຸມພາພຽງມື້ດຽວ ອີງຕາມຂໍ້ມູນຂອງອົງການ Flightradar24 ການບິນອອກໄປຕ່າງປະເທດດັ່ງກ່າວ ມີຂຶ້ນຫຼັງຈາກສາຍການບິນຂອງຢູເຄຣນເປີດເຜີຍໃຫ້ຮູ້ກ່ຽວກັບບັນຫາໃນການຊື້ປະກັນໄພສຳລັບຖ້ຽວບິນຕ່າງໆຂອງຕົນໃນຂະນະທີ່ຣັດເຊຍເຕົ້າໂຮມກຳລັງຂະໜາດໃຫຍ່ ຢູ່ຕາມເຂດຊາຍແດນຂອງຢູເຄຣນນັ້ນ